
Резюме: Съвременната среда за сигурност се характеризира с нарастваща волатилност, неопределеност, сложност и двусмисленост (VUCA-volatility, uncertainty, complexity and ambiguity), което поставя ограничения пред традиционните модели за планиране. Докладът изследва планирането, базирано на способности, като адаптивен подход за развитие на гражданската сигурност. Анализират се неговите принципи и възможности за изграждане на устойчиви способности за реагиране при комплексни кризи.

[bookmark: резюме]Abstract: Characterized by increasing volatility, uncertainty, complexity, and ambiguity (VUCA), the modern security environment imposes constraints on traditional planning models. This paper examines capability-based planning as an adaptive approach to developing civil security, analyzing its core principles and potential for building resilient response capabilities amidst complex crises.

Увод
През последното десетилетие международната среда за сигурност се характеризира с дълбока качествена трансформация, породена от едновременното въздействие на военни, политически, икономически, технологични, екологични и социални фактори на риск. Ескалацията на въоръжени конфликти, проявленията на хибридни заплахи, нарастващият брой кибератаки срещу критична инфраструктура, изменението на климата и свързаните с него бедствия, глобалните пандемии, както и ускореното развитие на технологиите, базирани на изкуствен интелект, променят традиционните разбирания за сигурността. В този контекст сигурността вече не се възприема единствено като резултат от военния потенциал на държавата, а като комплексна функция на способността на държавните институции и обществото да изграждат устойчивост, адаптивност и ефективен капацитет за реагиране на широк спектър от взаимосвързани и динамично развиващи се заплахи.
В научната литература тази стратегическа реалност се концептуализира чрез модела VUCA (Volatility, Uncertainty, Complexity, Ambiguity), който описва среда, характеризираща се с висока динамичност, неопределеност, сложност и многозначност на процесите и явленията [1]. Концепцията VUCA поставя под съмнение ефективността на традиционните модели на стратегическо планиране, основани предимно на линейни прогнози и предварително дефинирани сценарии за развитие. При условия на висока неопределеност все по-голямо значение придобива планирането, базирано на способности, което измества фокуса от прогнозиране на конкретни събития към изграждане и развитие на способности за адаптация и реагиране в разнообразни кризисни ситуации. Този подход създава предпоставки за по-висока устойчивост и непрекъсваемост на функционирането на системите за сигурност в условията на променяща се стратегическа среда.
В този контекст планирането, базирано на способности (Capability-Based Planning – CBP) , се утвърждава като водещ подход в НАТО и Европейския съюз при развитието на отбранителните и гражданските способности. CBP поставя акцент върху идентифицирането, развитието и поддържането на способности, необходими за изпълнение на стратегически задачи при различни сценарии, независимо от конкретния източник на заплахата.
Целта на доклада е да се анализира приложението на планирането, базирано на способности, като адаптивен инструмент за развитие на системата за гражданска сигурност в условията на VUCA среда.
Концепцията VUCA възниква в края на XX век във Военния колеж на армията на Съединените американски щати като аналитична рамка за описание на нестабилната международна среда след края на Студената война. Впоследствие тя намира широко приложение в стратегическия мениджмънт, публичното управление и управлението на сигурността, тъй като отразява особеностите на среда, характеризираща се с ускорени промени, множество взаимозависимости и ограничена възможност за прогнозиране.
Четирите компонента на VUCA представляват различни измерения на стратегическата неопределеност. Проявлението на компонентите в системата за гражданска сигурност е следното:
· Volatility (волатилност) – Бързи промени в характера и интензивността на кризите, внезапно възникващи бедствия, киберинциденти и хибридни атаки.
· Uncertainty (неопределеност) – Недостатъчна информация за развитието на кризите и ограничена предвидимост на последствията.
· Complexity (сложност) – Взаимодействие между множество институции, критични инфраструктури, обществени системи и международни партньори.
· Ambiguity (двусмисленост) – Наличие на различни интерпретации на събитията, неясни причинно-следствени връзки и необходимост от вземане на решения при непълна информация.
В условията на гражданската сигурност тези характеристики се проявяват чрез едновременно възникване на множество взаимосвързани кризи – природни бедствия, технологични аварии, пандемии, миграционен натиск, енергийни кризи и информационни операции. Подобна комбинация променя логиката на стратегическото планиране от реактивен към адаптивен модел.
Класическите модели за стратегическо планиране се основават на предположението за относително стабилна среда, в която бъдещите събития могат да бъдат прогнозирани чрез анализ на исторически тенденции и вероятностни оценки. Подобен подход е характерен за управлението на риска и програмното планиране в публичния сектор.
В условията на VUCA среда този модел среща няколко фундаментални ограничения. Първо, прогнозите бързо губят актуалност поради динамиката на средата. Второ, кризите възникват като резултат от взаимодействието между различни системи, което прави причинно-следствените връзки трудно предвидими. Трето, институциите трябва да реагират едновременно на няколко типа заплахи, което изисква гъвкаво преразпределение на ресурси.
Особено показателен пример представлява пандемията COVID-19, при която държавите бяха принудени едновременно да управляват здравна, икономическа, логистична и информационна криза. Аналогично войната в Украйна показа необходимостта гражданската сигурност да бъде интегрирана с отбранителното планиране чрез развитие на способности за защита на критичната инфраструктура, гражданската мобилност, киберустойчивостта и непрекъсваемостта на публичните услуги. 
Следователно ефективното стратегическо управление на гражданската сигурност не може да бъде основано единствено върху прогнозиране на заплахите. То следва да бъде ориентирано към изграждане на способности, които могат да бъдат използвани при множество различни сценарии.
Като стратегически отговор на VUCA средата е националната устойчивост. Концепцията за национална устойчивост постепенно измества традиционния подход, ориентиран единствено към управление на риска. Устойчивостта представлява способността на обществото и държавата да предотвратяват, абсорбират, адаптират и възстановяват функционирането си след въздействието на кризи.
НАТО определя устойчивостта като основа на колективната отбрана и поставя изисквания към държавите членки да изграждат граждански способности, гарантиращи функционирането на критичните обществени системи при извънредни ситуации. [2] Сред тях се включват енергийна сигурност, комуникации, транспорт, здравеопазване, хранителни доставки, управление на населението и устойчиви вериги за доставки.
От гледна точка на системата за гражданска сигурност устойчивостта включва три взаимосвързани измерения:
· институционална устойчивост – способност на публичните институции да функционират при кризи;
· оперативна устойчивост – способност за поддържане на непрекъсваемост на критичните функции;
· обществена устойчивост – готовност на обществото, бизнеса и гражданите да участват в управлението и възстановяването при кризи.
Тези измерения предполагат преминаване към Capability-Based Planning като механизъм за системно развитие на необходимите способности.
За Република България VUCA средата има специфични проявления, обусловени както от регионалната геополитическа динамика, така и от вътрешните социално-икономически предизвикателства. Черноморският регион, миграционният натиск, климатичните промени, дигитализацията на публичните услуги и зависимостта от критична инфраструктура създават комплексна среда, в която традиционните секторни политики са недостатъчни.
Развитието на системата за гражданска сигурност следва да бъде основано на интегриран подход, включващ междуведомствено планиране, координация между граждански и военни институции, развитие на способности на национално, регионално и местно равнище, използване на стратегическо прогнозиране и сценарийно планиране, непрекъснат процес на оценка и адаптация на способностите.
Този подход е в съответствие както с европейските политики за изграждане на устойчивост, така и с принципите на планирането, базирано на способности, които все по-широко се прилагат в системите за сигурност и отбрана на държавите членки на НАТО и ЕС. [3] [4]
Capability-Based Planning се основава на няколко взаимодопълващи се принципа, които определят неговото приложение в съвременния стратегически мениджмънт.
Ориентация към мисии и функции
За разлика от класическото ресурсно планиране, CBP започва с определяне на функциите, които системата трябва да изпълнява. В гражданската сигурност това включва функции като ранно предупреждение, кризисно управление, гражданска защита, управление на евакуация, защита на критичната инфраструктура, възстановяване след бедствия. Всяка функция изисква конкретен набор от способности, които могат да бъдат изграждани поетапно.


Планиране при неопределеност
CBP приема, че бъдещите заплахи не могат да бъдат точно прогнозирани. Вместо това се разработват множество сценарии, чрез които се оценява наличността на съществуващите способности. Този принцип съответства на концепцията за адаптивно планиране, използвана в НАТО и Европейския съюз при развитието на способности за устойчивост и готовност. 
Интегриран системен подход
Способностите се изграждат чрез взаимодействие между множество подсистеми – институции, нормативна база, технологии, човешки ресурси, инфраструктура, логистика и комуникационни системи. Следователно развитието на способности представлява процес на системна интеграция, а не изолирано развитие на отделни ресурси.
Непрекъсната адаптация
VUCA средата изисква способностите периодично да бъдат оценявани и актуализирани чрез процес на мониторинг, учения и обратна връзка. Това превръща CBP в цикличен модел на стратегическо управление.
CBP представлява съвременен подход на стратегическото планиране, който преодолява ограниченията на традиционните модели, ориентирани към конкретни заплахи и предварително дефинирани сценарии. За разлика от тях CBP поставя акцент върху развитието на способности, необходими за изпълнение на стратегически функции и мисии при широк спектър от бъдещи ситуации, независимо от техния произход и динамика. В условията на VUCA среда този подход позволява изграждането на адаптивни и устойчиви системи за сигурност, способни да реагират на комплексни природни, технологични, кибернетични и хибридни кризи. Поради това планирането се трансформира от процес, основан предимно на прогнозиране на заплахите, в процес на системно развитие на способности, които обединяват ресурси, технологии, организационни механизми и човешки потенциал в единна функционална рамка. Европейският съюз също възприема този подход чрез Capability Development Plan (CDP) [5], който определя общи приоритети за развитие на способности въз основа на анализ на бъдещата среда за сигурност, оперативните потребности и съществуващите дефицити в способностите на държавите членки.
Практическата реализация на CBP се основава на непрекъснат цикъл на идентифициране, развитие и оценка на способности, като ключов инструмент в този процес е анализът на дефицитите в способностите (Capability Gap Analysis). Чрез него се определят разликите между необходимите и наличните способности и се приоритизират инвестициите в области с най-висока стратегическа значимост. В системата за гражданска сигурност това позволява развитието на интегрирани способности за ранно предупреждение, кризисна координация, защита на критичната инфраструктура, киберустойчивост, логистично осигуряване и възстановяване след кризи. Същевременно механизмите на НАТО и Европейския съюз, включително NATO Defence Planning Process и Capability Development Plan, насърчават съгласуваното развитие на способности и по-тясната връзка между националното, европейското и съюзното планиране. По този начин CBP се утвърждава като ключов инструмент за изграждане на национална устойчивост и за повишаване на ефективността на системите за гражданска сигурност в условията на висока неопределеност и нарастваща комплексност на съвременните рискове.
В Република България CBP създава методологична основа за интегриране на отбранителното планиране, гражданската защита, управлението при кризи и планирането на гражданските ресурси в единна система за развитие на способности, способна да функционира ефективно в условията на висока неопределеност.
Системата за гражданска сигурност в условията на VUCA среда следва да се разглежда като комплексна адаптивна система, която обединява институции, ресурси, технологии и организационни механизми за изпълнение на функции по превенция, готовност, реагиране и възстановяване при кризи. При традиционния секторен подход отделните министерства разработват планове в рамките на своите компетентности. В условията на VUCA среда подобна организация има ограничена адаптивност, тъй като комплексните кризи изискват едновременно използване на ресурси от множество сектори. CBP поставя акцент върху развитието на интегрирани способности, които осигуряват непрекъсваемост на критичните обществени функции независимо от характера на заплахата. Подобен подход е в съответствие с политиките на НАТО и Европейския съюз, които определят гражданската готовност и националната устойчивост като ключови елементи на сигурността и изискват развитието на способности за защита на критичната инфраструктура, непрекъсваемост на управлението и устойчивост на обществото при природни, технологични, кибер и хибридни заплахи [6][7]
Внедряването на CBP в системата за гражданска сигурност на Република България е свързано с редица институционални, организационни, технологични и ресурсни предизвикателства. Сред основните ограничения се открояват секторната фрагментация на управлението, недостатъчната междуведомствена координация, различията в информационните системи и ограничената оперативна съвместимост, както и преобладаването на ресурсно ориентирано планиране над систематичната оценка на способностите. Допълнително предизвикателство представлява необходимостта от развитие на капацитет за стратегическо прогнозиране, сценарийно планиране и систематично извличане на поуки от проведени учения и реални кризисни ситуации. Преодоляването на тези ограничения предполага въвеждане на единна методологична рамка за идентифициране и оценка на необходимите способности, прилагане на Capability Gap Analysis, развитие на цифрова оперативна съвместимост и укрепване на междуведомственото взаимодействие. Подобна трансформация би позволила по-ефективно приоритизиране на ограничените ресурси и изграждане на адаптивни способности, съответстващи на изискванията за национална устойчивост и гражданска готовност в условията на динамична среда за сигурност. [8]
В условията на VUCA среда интегрирането на CBP в системата за гражданска сигурност може да се реализира чрез цикличен модел, свързващ анализа на средата за сигурност с развитието, оценката и адаптирането на необходимите способности. Процесът започва с идентифициране на тенденциите, рисковете и възможните сценарии, след което се определят необходимите способности за изпълнение на основните функции по превенция, готовност, реагиране и възстановяване. Чрез съпоставяне на необходимите с наличните способности се установяват критичните дефицити, които служат като основа за приоритизиране на ресурсите и определяне на мерки за тяхното развитие чрез нормативни, организационни, технологични и кадрови решения. Съществен елемент на модела е непрекъснатата оценка на готовността чрез подходящи показатели, учения и анализ на реални кризисни ситуации, последвана от извличане на поуки и актуализиране на планирането. По този начин CBP се превръща в адаптивен управленски цикъл, който интегрира стратегическото прогнозиране, развитието на граждански способности и оценката на националната устойчивост и създава предпоставки за ефективно използване на ограничените ресурси при различни по характер и интензивност кризи.
Заключение
Проведеният анализ потвърждава, че трансформацията на съвременната среда за сигурност, характеризираща се с волатилност, неопределеност, сложност и двусмисленост (VUCA), ограничава приложимостта на традиционните модели за стратегическо планиране, основани предимно на прогнозиране на конкретни заплахи и фиксирани сценарии. Получените резултати показват необходимост от преминаване към адаптивни модели, при които устойчивостта и способността за функциониране при различни кризисни ситуации се превръщат в основни критерии за ефективност. В този контекст CBP се очертава като подход, съответстващ на динамиката на средата, тъй като насочва планирането към изграждане и развитие на способности за изпълнение на стратегически функции при широк спектър от възможни сценарии.
Изследването показва, че прилагането на CBP в системата за гражданска сигурност позволява преход от институционално и ресурсно ориентирано планиране към интегрирано развитие на способности. Особено значение имат способностите за ранно предупреждение, кризисна координация, защита на критичната инфраструктура, киберустойчивост, логистична и медицинска готовност, както и възстановяване след кризи. Тяхното развитие следва да се разглежда като взаимосвързан процес, при който човешките ресурси, технологиите, инфраструктурата, организационните механизми и нормативната рамка формират единна функционална система. По този начин се създават предпоставки за повишаване на готовността и устойчивостта на гражданската сигурност при комплексни и взаимосвързани заплахи.
Съществен резултат от изследването е установената необходимост от по-тясно интегриране на CBP с планирането на гражданските ресурси за отбрана. Значителна част от гражданските способности имат двойно предназначение и могат да подпомагат едновременно гражданската защита, функционирането на критичната инфраструктура и отбранителните способности на държавата. Това обуславя необходимостта от развитие на междуведомствен механизъм за идентифициране на необходимите способности и оценка на съществуващите дефицити чрез Capability Gap Analysis. Подобен подход би позволил по-рационално приоритизиране на ограничените ресурси и би повишил съгласуваността между гражданското и отбранителното планиране.
В практическо отношение изследването обосновава необходимостта от усъвършенстване на съществуващите механизми за стратегическо прогнозиране, сценарийно планиране и оценка на готовността. За Република България това предполага разработване на единна методологична рамка за планиране и оценка на гражданските способности, повишаване на междуведомствената координация, развитие на цифрова оперативна съвместимост и въвеждане на измерими показатели за оценка на способностите. Наред с това следва да се институционализира процесът на организационно обучение чрез систематичен анализ на проведени учения и реални кризисни ситуации и включване на извлечените поуки в последващите цикли на планиране.
В обобщение може да се заключи, че ефективното функциониране на системата за гражданска сигурност в условията на VUCA среда изисква не толкова увеличаване на отделните ресурси, колкото тяхното интегрирано използване за изграждане на устойчиви и адаптивни способности. Предложеният в изследването модел свързва анализа на средата, сценарийното планиране, идентифицирането на дефицити, развитието на способности и последващата им оценка в единен цикъл на непрекъсната адаптация. Неговото прилагане би създало предпоставки за по-ефективно използване на националния ресурс, повишаване на гражданската готовност и укрепване на националната устойчивост, като едновременно с това осигури по-добра интеграция между системата за гражданска сигурност и националната отбрана.

